Diari Oficial de la Generalitat Valenciana


Sumari del DOGV 3534, del 08-07-1999 (1999/6179)

RESOLUCIÓ de 26 de maig de 1999, de la Direcció General de Patrimoni Artístic, de la Conselleria de Cultura, Educació i Ciència, de la Generalitat Valenciana, per la qual s'acorda tindre per incoat l'expedient de delimitació de l'entorn de protecció i la normativa de protecció de l'església de Nuestra Señora de la Asunción, a Ayora, València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3534

Data del DOGV
:   08-07-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/6179


Data del document
:   26-05-1999

Organisme emissor
:   Conselleria de Cultura, Educació i Ciència

Tipus de document
:   Resolució

Correcció d'errades

 Descriptors 

:   * Ayora
    * protecció del patrimoni
    * ben cultural
    * patrimoni arquitectònic

RESOLUCIÓ de 26 de maig de 1999, de la Direcció General de Patrimoni Artístic, de la Conselleria de Cultura, Educació i Ciència, de la Generalitat Valenciana, per la qual s'acorda tindre per incoat l'expedient de delimitació de l'entorn de protecció i la normativa de protecció de l'església de Nuestra Señora de la Asunción, a Ayora, València. [1999/6179]
  
Atés que, per Ordre de 21 de maig de 1981 (BOE de 22.08.1981), del Ministeri de Cultura, va ser va declarar monument, l'església de Nuestra Señora de la Asunción situada a Ayora, València.
  
Vist l'informe del Servei de Patrimoni Arquitectònic i Mediambiental, favorable a la incoació de l'expedient de delimitació de l'entorn de protecció, i la normativa de protecció d'este monument.
  
Atés el que disposa la disposició transitòria primera, apartat 2, de la Llei 4/1998, de la Generalitat Valenciana, d'11 de juny, del Patrimoni Cultural Valencià, així com els seus articles 27 i 28, la Direcció General de Patrimoni Artístic ha resolt:
  
1. Incoar l'expedient de delimitació de l'entorn de protecció de l'església de Nuestra Señora de la Asunción situada a Ayora, València, i establir les seues normes de protecció.
  
Els annexos que s'adjunten a la present resolució delimiten gràficament i literalment l'entorn de protecció i establixen les normes de protecció que han de regir-lo.
  
2. Continuar amb la tramitació de l'expedient d'acord amb les disposicions vigents.
  
3. Traslladar esta resolució a l'alcalde president de l'Ajuntament d'Ayora i fer-li saber que, de conformitat amb el que establix l'article 35 en relació amb el 27.4 de la Llei del Patrimoni Cultural Valencià, qualsevol actuació en esta zona haurà de ser autoritzada per la Direcció General de Patrimoni Artístic sempre amb caràcter previ a la seua execució, i abans de l'aprovació d'atorgament de la llicència municipal en el cas que esta siga preceptiva. A més a més, l'Ajuntament haurà de notificar-la a este centre directiu simultàniament a la notificació a l'interessat de les llicències urbanístiques i d'activitat concedides que afecten el monument o el seu entorn, conforme a allò que estableix l'article 36.4 de la Llei del Patrimoni Cultural Valencià.
  
4. La incoació del present expedient de delimitació determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'entorn que ara es delimita, les quals hauran de sotmetre's preceptivament a la consideració d'este centre directiu amb vista a verificar la seua compatibilitat patrimonial en el termini de dos mesos comptats des de la publicació de la present resolució, i seran suspeses en la mesura en què es revelen incompatibles o contradictòries amb les presents normes de protecció, de conformitat amb el que disposa l'article 33 de la Llei del Patrimoni Cultural Valencià.
  
5. Que la present resolució es publique en el Diari Oficial de la Generalitat Valenciana i en el Boletín Oficial del Estado i es comunique al Registre General de Béns d'Interés Cultural dependent de l'administració de l'estat per a la seua anotació preventiva.
  
Cosa que es fa pública als efectes oportuns.
  
València, 26 de maig de 1999.- La directora general de Patrimoni Artístic. Carmen Pérez García.
  
ANNEX I
  
1. Justificació de la delimitació proposada.
  
La delimitació s'establix en funció dels següents criteris:
  
- Parcel·les que limiten directament amb la que ocupa el bé d'interés cultural (BIC), de manera que qualsevol intervenció que allí es realitze puga afectar-lo, tant visualment com físicament.
  
- Parcel·les que recauen al mateix espai públic que el BIC i que constituïxen l'entorn visual i ambiental immediat, on qualsevol intervenció que es realitze puga suposar una alteració de les condicions de la seua percepció o del caràcter de l'espai urbà.
  
- Espais públics en contacte directe amb el BIC i les parcel·les enumerades anteriorment i que constituïxen part del seu ambient urbà immediat.
  
- Edificacions o qualsevol element del paisatge urbà que encara que no tinga una situació d'immediatesa amb el BIC afecten de forma fonamental la seua percepció.
  
2. Delimitació de l'entorn.
  
Origen: intersecció de l'eix del carrer de la Marquesa de Zenete amb el del carrer d'Isidro Girant, punt A.
  
Sentit: horari.
  
Línia delimitadora: des de l'origen, la línia continua cap al sud per l'eix del carrer de Segura fins a la plaça Major. Gira a l'oest, rodeja la plaça i continua per l'eix del carrer d'Empedra fins que gira cap al nord per l'eix del carrer d'Azorín. Recorre en la mateixa direcció l'eix del carrer de Gómez fins que creua el carrer de la Marquesa de Zenete. Continua per l'eix del carrer de Santa Bàrbara. Gira a l'est per l'eix del carrer de Los Alonsos i continua per la part de darrere de les parcel·les que recauen al carrer de la Marquesa de Zenete de l'illa número 82.559. Continua per l'eix del carrer d'Isidro Grant fins al punt d'origen.
  
ANNEX II
  
Normativa de protecció del monument i el seu entorn (artículo 28 de la Llei 4/1998, d'11 de juny, del Patrimoni Cultural Valencià).
  
Monument:
  
Article 1
  
S'atendrà al que disposa la secció segona, Règim dels béns immobles d'interés cultural, del capítol III, títol II, de la Llei 4/1998, d'11 de juny, de la Generalitat Valenciana, del Patrimoni Cultural Valencià (DOGV de 18.06.1998) aplicable a la categoria de monument.
  
Article 2
  
Els usos permesos seran tots aquells que siguen compatibles amb la posada en valor i gaudi patrimonial del bé i que contribuïsquen a la consecució dels dits fins. L'autorizació particularitzada d'ús es regirà pel que disposa l'article 35 de la Llei del Patrimoni Cultural Valencià.
  
Entorn de protecció:
  
Article 3
  
Les alineacions, amb caràcter general, seran les establides en la Revisió del Pla General d'Ordenació Urbana d'Ayora, aprovada definitivament per la Comissió Territorial d'Urbanisme el 8 de juny de 1982; a excepció del carrer de Santiago, on les parcel·les números 04, 05, 06 i 07 mantindran les seues alineacions històriques.
  
Article 4
  
Es mantindrà la parcel·lació històrica de l'entorn, acceptant-se l'agrupació de les parcel·les mentre no se supere una amplària final màxima de fatxada de 16 metres.
  
Article 5
  
L'altura de cornisa serà la mateixa que té l'edifici que actualment hi ha, sempre que no supere el màxim de tres plantes (inclosa la baixa). Els edificis que superen este nombre de plantes es regiran pel règim fora d'ordenació. Amb este efecte, en els supòsits que concloga la seua vida útil, es pretenguen obres de reforma de transcendència equiparable a la reedificació, una remodelació amb eliminació de les plantes superiors, o substituir-los voluntàriament, li seran d'aplicació les ordenances de protecció d'esta normativa. Tot això sense perjuí de la possible aplicació de l'article 21 de la Llei del Patrimoni Cultural Valencià a estos immobles. L'altura màxima de cornisa per a estos últims s'establix en 9,50 metres. L'edifici a edificar a la parcel·la número 02 de l'illa cadastral número 82.535 que recau a l'església i la plaça Major adequarà l'altura de la seua cornisa a les de l'edifici que hi ha a la parcel·la número 03, que el confronta.
  
Article 6
  
L'ús característic dels edificis serà el residencial, amb els usos compatibles acceptats pel Pla General.
  
Article 7
  
Els edificis de l'entorn anteriors a 1950, pel seu alt valor ambiental i testimonial d'una arquitectura i tipologia que caracteritza l'entorn del monument, hauran de mantindre les fatxades visibles des de la via pública, preservant i restaurant els seus caràcters originaris.
  
Article 8
  
Les fatxades de nova edificació o la remodelació d'aquelles no tradicionals s'adequaran, quant al caràcter estètic, a la tipologia i als acabats de la zona, atenent a les disposicions següents:
  
- Les volades de la coberta seran les tradicionals a la zona.
  
- Els buits seran de proporció vertical, i la disposició i les dimensions, les característiques de la zona.
  
- Es prohibixen els acabats amb materials no tradicionals o que suposen la imitació d'altres materials.
  
- Els balcons seran de safata, de grossor no superior a 15 cm, volada no superior a 40 centímetres, longitud màxima d'1,80 metres i barana de ferro. Es prohibixen els miradors.
  
- Les fusteries seran de fusta.
  
- Es prohibixen les persianes, excepte les persianetes exteriors enrotllables tradicionals.
  
Article 9
  
Les obres de reforma interior que aconseguisquen el nivell de rehabilitació i que es duguen a terme als edificis inclosos en l'entorn hauran d'adequar la fatxada a les condicions estètiques d'esta normativa.
  
Article 10
  
Les cobertes seran inclinades, de pendent màxima del 35%, a dos aigües, de teula àrab. La cimera estarà situada a una altura màxima de 2,25 metres respecte a l'altura màxima de la cornisa.
  
Article 11
  
El que no quede regulat per la present normativa es precisarà en l'autorizació de la Conselleria de Cultura, Educació i Ciència, preceptiva, a tenor de l'article 35 de la Llei del Patrimoni Cultural Valencià, per a qualsevol intervenció, fins i tot les regulades pels articles anteriors; la dita autorització haurà de tindre en compte els criteris establits en l'article 39.3 de la mateixa llei.